Auctor universitatis et reparator humane salutis, Dei filius, apparens in carne, dedit cunctis mortalibus formam satisfactionis et indulgentie, suadendo et inculcando unicuique opus pietatis et misericordie, loquens per Evangelium: «Tezaurizate vobis thesauros in celo, ubi nec erugo neque tinea demolitur, et ubi fures non effodiunt, nec furantur.» In hoc igitur secreto et in salutari gazophilatio volens commendare aliquam portionem mee salutis, ego Wichardus, reminiscens et agnoscens casus proprie fragilitatis et pondus culpe et prevaricationis, dono Deo proprio conditori et redemptori, ejusque sanctis apostolis Petro et Paulo, et Cluniensi cenobio sub eorum honore consecrato, et sub providentia domni Odilonis abbatis posito, pro redemptione anime mee uxorisque mee Adelaidis, filiique nostri Wichardi, simul etiam pro mea uxorisque jam dicte sepultura, aliquid ex rebus propriis, que sunt site in pago Augustodunensi, videlicet mansum in villa Mozocst positum, quem Aslandus tenuit. Jungo etiam eidem manso terram quam Letardus possedit. Item alium mansum in pago Maticensi situm, quem vulgo dicunt In Nuirols. Item tercium mansum Letardi in Floriaco. Hos igitur mansos, cum omnibus suis appendiciis, ea ratione Deo et prelibato loco offero, ut qandiu ego et uxor mea vixerimus [teneamus], et in censu vel vestitura, omni anno, in festivitate sancti Petri quatuor solidos persolvamus. Postquam vero cursum mortalibus debitum utrinque finieribimus, sepulturam pro hoc conventu mereamur, et absque ullius contradictione in usus fratrum he res predicte remaneant. Manet vero quidam servus, Constancius nomine, in manso dicto Nuirols, quem similiter dono cum omni sua posteritate. S. Wichardi, qui fieri et firmare rogavit. S. Richardi. S. Benedicti presbiteri. S. Adelaidis, uxoris ejus. S. Wichardi, filii ejus. S. Bermundi. S. Huncfredi. S. Duranni. S. alterius Duranni.